text: РЕГЛАМЕНТ (ЕС) № 1253/2013 НА КОМИСИЯТА
  от 21 октомври 2013 година
  за изменение на Регламент (ЕС) № 1089/2010 за прилагане на Директива 2007/2/ЕО по отношение на оперативната съвместимост на масиви от пространствени данни и услуги за пространствени данни
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2007/2/ЕО на Европейския парламент и на Съвета от 14 март 2007 г. за създаване на инфраструктура за пространствена информация в Европейската общност (INSPIRE) (1), и по-специално член 7, параграф 1 от нея,
  като има предвид, че:
  (1)
  В Регламент (ЕС) № 1089/2010 на Комисията от 23 ноември 2010 г. за прилагане на Директива 2007/2/ЕО на Европейския парламент и на Съвета по отношение на оперативната съвместимост на масиви от пространствени данни и услуги за пространствени данни (2) са определени техническите разпоредби за оперативната съвместимост на масиви от пространствени данни, които са свързани с темите на пространствените данни в приложение I към Директива 2007/2/ЕО.
  (2)
  С оглед осигуряване на пълна оперативна съвместимост на масивите от пространствени данни е целесъобразно да бъдат определени технически разпоредби за оперативна съвместимост на масивите от пространствени данни, които са свързани с темите на пространствените данни в приложения II и III към Директива 2007/2/ЕО.
  (3)
  С оглед осигуряване на цялостна съвместимост на техническите разпоредби за оперативна съвместимост на масиви от пространствени данни, включени в настоящия регламент, следва да бъдат изменени съществуващите технически разпоредби за оперативната съвместимост на масивите от пространствени данни, които са свързани с темите на пространствените данни в приложение I към Директива 2007/2/EC.
  (4)
  Първо, следва да бъдат изменени изискванията по отношение на списъците с кодове, за да се направи възможно възприемането на гъвкав подход за описване на стойностите с различни нива на подробност в списъците с кодове и да се осигурят технически разпоредби за споделяне на разширените списъци с кодове.
  (5)
  Второ, следва да бъде смекчено ограничението по отношение на пространствените свойства, изискващо използването на пространствената схема Simple Feature (елементарна клетка), за да се даде възможност за предоставянето също така на 2,5D данни.
  (6)
  Трето, следва да бъде въведен допълнителен елемент на метаданни, за да се даде възможност за установяването на типа на пространственото представяне (spatial representation type), използвано за масива от данни.
  (7)
  Четвърто, следва да бъде разширена темата на пространствените данни „Географски координатни системи“, за да бъде включена сложна координатна система, основана на географски координати.
  (8)
  Пето, следва да бъде разширена темата на пространствените данни „Административни данни“, за да бъдат описани морските административни единици.
  (9)
  Шесто, с цел да бъдат избегнати припокривания с типовете пространствени обекти, посочени за темите на пространствените данни в приложения II и III към Директива 2007/2/ЕО, определени кандидат типове следва да бъдат извадени от темите пространствени данни „Административни единици“ и „Хидрография“.
  (10)
  Следователно Регламент (ЕС) № 1089/2010 следва да бъде съответно изменен.
  (11)
  Предвидените в настоящия регламент мерки са в съответствие със становището на комитета, създаден съгласно член 22 от Директива 2007/2/ЕО,
  ПРИЕ НАСТОЯЩИЯ РЕГЛАМЕНТ:
  Член 1
  Регламент (ЕС) № 1089/2010 се изменя, както следва:
  (1)
  Член 2 се изменя, както следва:
  а)
  въвеждащото изречение се заменя със следното:
  „За целите на настоящия регламент се прилагат следните определения, както и определенията, специфични за темите, посочени в приложенията:“;
  б)
  точка 4 се заличава;
  в)
  в точка 6 „ISO 19103“ се заменя с „ISO/TS 19103:2005“;
  г)
  в точка 9 „EN ISO 19135“ се заменя с „EN ISO 19135:2007“;
  д)
  в точка 11 „EN ISO 19128“ се заменя с „EN ISO 19128:2008“;
  е)
  в точка 13 „EN ISO 19115“ се заменя с „EN ISO 19115:2005/AC:2008“;
  ж)
  в точка 15 „EN ISO 19135“ се заменя с „EN ISO 19135:2007“;
  з)
  в точка 18 „ISO 19103“ се заменя с „ISO/TS 19103:2005“;
  и)
  добавят се следните точки 21-30:
  „21.
  „свойство“ (property) означава атрибут или асоциативна роля;
  22.
  „тип съюз“ (union type) означава тип, който се състои само от една единствена измежду няколко алтернативи (посочени като елементи на атрибутите), в съответствие с ISO/TS 19103:2005;
  23.
  „асоциативен клас“ (association class) означава тип, който определя допълнителни свойства на връзката между два други типа;
  24.
  „картографиран район“ (coverage) означава пространствен обект, който има функцията да връща стойности от своя обхват за всяка пряка позиция в рамките на своята пространствена, времева или пространственовремева област, в съответствие с ISO 19123:2007;
  25.
  „област“ (domain) означава добре определен набор в съответствие с ISO/TS 19103:2005,
  26.
  „обхват“ (range) означава набор от стойности на атрибутите на характеристиките, свързан чрез функция с елементите на областта на картографирания район, в съответствие с EN ISO 19123:2007;
  27.
  „ректифицирана координатна система“ (rectified grid) означава координатна мрежа, за която има сродна трансформация между декартовите координати и координатите в референтна координатна система, в съответствие с EN ISO 19123:2007;
  28.
  „референцируема координатна система“ (referenceable grid) означава координатна мрежа, свързана с трансформация, която може да се използва за преобразуване на стойностите на декартовите координати в стойности на координати, които са реферирани към външна координатна референтна система, в съответствие с EN ISO 19123:2007;
  29.
  „мозаечност“ (tessellation) означава разделяне на дадено пространство на набор от съседни подпространства със същото измерение като разделеното пространство. Мозаечността в 2D пространството се състои от набор от неприпокриващи се многоъгълници, които изцяло покриват разглеждания регион;
  30.
  „по-точна стойност“ (narrower value) означава стойност, която е в йерархична връзка с по-обща изходна стойност.“
  (2)
  Член 4 се изменя, както следва:
  а)
  точка 1 се заменя с:
  „1. за обмен и класификация на пространствени обекти от масиви от данни, отговарящи на условията, определени в член 4 от Директива 2007/2/ЕО, държавите членки използват типовете пространствени обекти и свързаните с тях типове данни, изброявания и списъци с кодове, определени в приложения II, III и IV, за темите, към които масивите от данни се отнасят.“;
  б)
  всички препратки към „приложение II“ в точки 2 и 3 се заменят с препратки към „приложенията“;
  в)
  в точка 3 второто изречение се заменя със следното: „Стойностите на изброяванията и списъците с кодове са еднозначно идентифицирани с езиково неутрални мнемонични кодове за компютри. Стойностите могат да включват също така езиково специфично име, което да се използва за взаимодействие с човек.“.
  (3)
  В член 5 параграф 4 се заличава.
  (4)
  Член 6 се замества със следното:
  „Член 6
  Списъци с кодове и изброявания
  1. Списъците с кодове представляват един от следните типове, както е посочено в приложенията:
  а)
  списъци с кодове, чиито позволени стойности включват само стойностите, които са посочени в настоящия регламент;
  б)
  списъци с кодове, чиито позволени стойности включват стойностите, посочени в настоящия регламент, и по-точни стойности, определени от доставчиците на данни;
  в)
  списъци с кодове, чиито позволени стойности включват стойностите, посочени в настоящия регламент, и допълнителни стойности на което и да било равнище, определени от доставчиците на данни;
  г)
  списъци с кодове, чиито позволени стойности включват всички стойности, определени от доставчиците на данни.
  За целите на букви б), в) и г), в допълнение към позволените стойности, доставчиците на данни могат да използват стойностите, посочени в съответните Технически насоки по INSPIRE (INSPIRE Technical Guidance), които са на разположение на уебсайта за INSPIRE на Съвместния изследователски център.
  2. Списъците с кодове могат да бъдат йерархични. Стойностите на йерархичните списъци с кодове може да имат по-обща изходна стойност. Когато в настоящия регламент валидните стойности на един йерархичен списък с кодове са посочени в таблица, изходните стойности са посочени в последната колона.
  3. Когато доставчикът на данни предоставя стойност за даден атрибут, чийто тип представлява списък с кодове съгласно посоченото в параграф 1, букви б), в) или г), която стойност не е посочена в настоящия регламент, въпросната стойност и нейното определение се предоставят на разположение в регистър.
  4. Атрибути или асоциативни роли на типове пространствени обекти или типове данни, които имат тип на списък с кодове, могат да приемат единствено стойности, които са позволени според спецификацията на списъка с кодове.
  5. Атрибути или асоциативни роли на типове пространствени обекти или типове данни, които имат тип на изброяване, могат да приемат единствено стойности от списъците, посочени за типа на изброяване.“
  (5)
  Препратките към „приложение II“ в член 8, параграф 2 и член 11, параграф 1 се заместват с „приложенията“.
  (6)
  Член 12 се изменя, както следва:
  а)
  параграф 1 се заменя със следното:
  „1. Възможните стойности на пространствените свойства, определени в настоящия регламент, са ограничени до пространствена схема Simple Feature, както е определено в Herring, John R. (ed.), OpenGIS® Implementation Standard for Geographic information - Simple feature access - Part 1: Common architecture, version 1.2.1, Open Geospatial Consortium, 2011, освен ако не е посочено друго за конкретна тема или тип пространствени данни.“
  б)
  параграф 2 се изменя, както следва:
  „мерни единици по SI“ се заменя с „мерни единици по SI или мерни единици извън SI, които са приети за употреба в Международната система единици (SI)“.
  (7)
  В член 13 се добавя следната точка 6:
  „6.
  Тип на пространственото представяне: използваният метод за пространствено представяне на географска информация.“
  (8)
  Член 14 се изменя, както следва:
  а)
  параграф 2, буква б) се заменя със следното:
  „б)
  тип(ове) пространствен(и) обект(и) или негов(техен) поднабор, който(които) представлява(т) съдържанието на слоя.“;
  б)
  добавя се следният параграф 3:
  „3. За типове пространствени обекти, чиито обекти могат да бъдат допълнително класифицирани посредством атрибут със стойност от списък с кодове, могат да бъдат определени няколко слоя. Всеки от тези слоеве включва пространствени обекти, съответстващи на една конкретна стойност на списъка с кодове. При определянето на такива набори от слоеве в приложения II, III и IV са изпълнени всички следващи изисквания:
  а)
  полето за запълване СтойностОтСписъкаСКодове представя стойностите на съответния списък с кодове, като първата буква е главна;
  б)
  полето за запълване име, което може да бъде прочетено от човека представя наименованието на стойностите на списъка с кодове, което може да бъде прочетено от човека;
  в)
  типът на пространствения обект включва съответния атрибут и списък с кодове в скоби;
  г)
  предоставя се по един пример на слой.“
  (9)
  Приложение I се изменя съгласно посоченото в приложение I към настоящия регламент.
  (10)
  Приложение II се изменя съгласно посоченото в приложение II към настоящия регламент.
  (11)
  Добавя се приложение III съгласно посоченото в приложение III към настоящия регламент.
  (12)
  Добавя се приложение IV съгласно посоченото в приложение IV към настоящия регламент.
  Член 2
  Настоящият регламент влиза в сила на [двадесетия] ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко в държавите членки в съответствие с Договорите.
  Съставено в Брюксел на 21 октомври 2013 година.